open-index/open-wikipedia-markdown huggingface dataset:
הומור רוסי

**ההומור הרוסי** מתאפיין במשחקי מילים רבים הנובעים מעושרה וגמישותה של השפה הרוסית. כמו בתרבויות אחרות, משתרע ההומור הרוסי על כל הטווח שבין בדיחות גסות, משחקי מילים שטותיים ועד סאטירה פוליטית נוקבת.

## סאטירה פוליטית
במהלך רובה של ההיסטוריה הרוסית, ההומור הפוליטי היה אחד מערוצי הביטוי החשובים של העם הרוסי, אף על פי שתחת הדוגמטיות הדתית של ימי הביניים נחשב הצחוק לאלילי ובלתי רצוי, וסאטירה פוליטית יכלה להיות אף מסוכנת לכותביה בעת שלטון הצארים. בתקופה הסובייטית הבעת לעג פוליטי כלפי השלטונות הייתה מסוכנת ביותר והובילה לא אחת למעצר ומוות, אך בעיתון הסאטירי הרשמי "קרוקודיל" ניתן חופש רב למדי לכותבים ללעוג ולהגחיך את אירועי היום והדמויות השלטות.

למרות, ואולי בגלל הדיכוי והאיסורים, פרח ההומור הרוסי הפוליטי כאמצעי לשחרור לחץ וכן להתנגדות והגחכה של האליטות השליטות. במהלך שלטונו של ברז'נייב בשנות השבעים והשמונים, האקלים הפוליטי היה יציב למדי, ולכן כוונו חצי הסאטירה הפוליטית כלפי בעיות חברתיות בפנים ברית המועצות. עם נפילת ברית המועצות ניטל במידת מה עוקצו של ההומור הפוליטי, אך תופעות פוסט-קומוניסטיות, כמו האוליגרכים והחיבור בין הון לשלטון, מהוות קרקע פורייה לצמיחת סטריאוטיפים חדשים לסאטירה הפוליטית הרוסית.

## בדיחות
הצורה הנפוצה ביותר של ההומור הרוסי היא הבדיחה (анекдо́т - "אנקדוטה") שהיא סיפור קצר עם סיום שנון. בבדיחות הרוסיות מופיעות בדרך כלל דמויות עממיות או פופולריות קבועות במצבים נפוצים. דמויות נפוצות הן:
* שטנדרטפיהרר שטירליץ - דמות פופולרית מהסדרה "שבעה עשר רגעים של אביב" של קצין מודיעין סובייטי המסתנן לשורות הנאצים, המתאפיינת בשימוש רב ב-Voice Over (השמעת מחשבות הדמות בקולה היא).
* פורוצ'יק (סגן) רז'בסקי - אציל בן המאה ה-19 שנודע בשפתו הגסה שאינה מתאימה למעמדו.
* רבינוביץ' - היהודי הטיפוסי. ערמומי, מתעב את המשטר הסובייטי ומתוחכם.
* וובצ'קה - ילד תמים לכאורה, אך למעשה מתנהג מבחינה מינית כמבוגר.
* וסילי איבנוביץ' צ'פאייב - אחד מגיבורי הצבא האדום במלחמת האזרחים ברוסיה שנעשה אודותיו סרט ביוגרפי פופולרי מאוד ב-1934. דמותו ההירואית עד כדי גיחוך, נסיבות מותו, ניסיונות הנפל שלו להתקבל לאקדמיה הצבאית של פרונזה ובני לווייתו: פטקה, פורמאנוב הקומיסר ואנקה המקלענית פרנסו בדיחות רבות.;
* צ'וקצ'ים - בני צ'וקוטקה שבסיביר, בעלי סטיגמה של נבערים ותמימים בשל האזור הנידח בו הם חיים.

* הרדיו הארמני, רדיו ירוואן, היווה מסגרת פופולרית לבדיחות בנוסח שאלה-תשובה. לדוגמה: הרדיו הארמני נשאל - "האם זה טוב לקיים יחסי מין עם חלון פתוח?"; הרדיו הארמני ענה - "כן, אך מוטב עם אישה". (ר' הרחבה בנושא בערך בדיחות רדיו ירוואן)

האלמנט המצחיק והמפתיע מושג בשילובים האינסופיים של סיומים משעשעים ומשחקי מילים מתוחכמים.

## קישורים חיצוניים
* 
*אלתר דרויאנוב, ספר הבדיחה והחידוד: מלחמה ומהפכה, באתר פרויקט בן-יהודה

קטגוריה:רוסיה: תרבות
קטגוריה:ברית המועצות: תרבות
קטגוריה:הומור
אמל בנט

**אמל בנט** (בצרפתית: **Amel Bent,** נולדה ב-21 ביוני 1985) היא זמרת צרפתייה השרה מוזיקת פופ ו-R&B.

## קורות חייה
בנט נולדה וגדלה בפריז, בירת צרפת. להורים מהגרים מצפון אפריקה, אביה אלג'יראי ואמה מרוקאית. בנט החלה לשיר עוד בילדותה, כשבגרה החלה ללמוד מוזיקה ובגיל 16 נבחרה לשיר את המנון צרפת באירוע מקומי בהשתתפות כ-3,000 איש. בנט התקבלה ללימודי פסיכולוגיה באוניברסיטה אך ויתרה על כך למען קריירה מוזיקלית.

בנט התפרסמה בצרפת בשנת 2004 כאשר הגיעה לשלב הגמר של העונה השנייה בתוכנית המציאות "Nouvelle Star", המקבילה הצרפתית של כוכב נולד. שנה לאחר מכן, בשנת 2005 הוציאה את אלבומה הראשון "Un Jour d'été". האלבום זכה להצלחה רבה, נמכר בלמעלה מ-700,000 עותקים בצרפת בלבד ודורג במקום השלישי בצרפת. הסינגל "Ma Philosophie" נמכר בלמעלה מ-1,000,000 עותקים ובמשך כשישה שבועות זכה במקום הראשון במצעד הפזמונים הצרפתי. כמו כן, זכתה להצלחה רבה גרסת הכיסוי שביצעה לשיר Eye of the Tiger, שבוצע במקור על ידי להקת Survivor בסרט רוקי עם סילבסטר סטאלון.

בשנת 2007 יצא אלבומה השני, "À 20 ans" שהצליח גם ואף דורג במקום הרביעי בצרפת. הוא הניב מספר להיטים, ביניהם: "Nouveau Français" ושיר הנושא "À 20 ans". שיר זה הוא דואט עם הראפרית הצרפתייה Diam`s, שהיה לפופולרי מאוד בצרפת, הושמע רבות בתחנות הטלוויזיה והרדיו ונכנס לרשימת השירים הפופולריים של ערוץ המוזיקה הצרפתי MCM. כמו כן, יצאה בנט לסיבוב הופעות כלל עולמי אשר כלל גם את מדינות צפון אפריקה בהן היא זוכה לפופולריות רבה.

אמל בנט השתתפה בשנת 2012 בתוכנית הריקודים: Danse avec les stars (הגרסה הצרפתית של "רוקדים עם כוכבים") עם כריסטוף ליקאטה כפרטנר הריקוד שלה. היא הגיעה עד לגמר שהתקיים בתאריך 3/12/12, בו הגיעה למקום השני.

ב15 יוני 2015 היא נישאה לבן זוגה פטריק אנטונלי, מנהל בית ספר לנהיגה בניי סיר-סן צרפת.

ב30 ספטמבר 2015 ,בנט הודיעה בטוויטר  שהיא מצפה לילד ראשון. ב4 פברואר 2016 נולדה לזוג בת ראשונה בשם סופיה.

ב17 אוקטובר 2017,נולדה לה בת שנייה בשם אנה.

## דיסקוגרפיה

### סינגלים

## קישורים חיצוניים

* 

* ביוגרפיה ותמונות של אמל בנט 

קטגוריה:זמרות פופ צרפתיות
קטגוריה:זמרות צרפתיות
קטגוריה:זוכי פרס המוזיקה של MTV אירופה
קטגוריה:מתחרי רוקדים עם כוכבים (צרפת)
קטגוריה:צרפתיות שנולדו ב-1985
מבצע בייטינג

**מבצע בייטינג** (באנגלית: **Operation Biting**), או **הפשיטה על ברונוואל**, היה פשיטה של כוחות בריטיים משולבים לתפיסת רכיבי רדאר וירצבורג בברונוואל שבצרפת במהלך מלחמת העולם השנייה אשר נערכה ב-27–28 בפברואר 1942.

מדענים בריטים בראשותו של ר.ו. ג'ונס ביקשו להבין היטב את רדאר וירצבורג הגרמני על מנת שיוכלו לפתח אמצעים נגדו. ג'ונס העריך כי ייתכן שהגרמנים מיקמו מתקני רדאר מסוג וירצבורג בסמוך למערכת רדאר אחרת - פרייה (Freya) ולפיכך ביקש תצלומי אוויר של אתרים שבהם מוקמו רדארי פרייה. ב-22 בנובמבר 1941 צילם מטוס מסוג ספיטפייר תמונות אוויר של אתר שבו שכן רדאר פרייה באזור ברונוואל, כפר באזור החוף הצרפתי. במקום נצפו מבנים לא ברורים. ב-5 בדצמבר טיסת ביון בגובה נמוך שנעשתה באזור הניבה תמונות ברורות של רדאר וירצבורג. בתמונות נראה אדם, והודות לכך ניתן היה להעריך כי קוטר צלחת הרדאר כ-3 מטר. מידע זה אפשר לג'ונס להעריך שבאתר נמצא רדאר וירצבורג.
ממוזער|182px|הצנחנים וכוחות הסיוע מתאמנים על הפינוי מן החוף לקראת מבצע בייטינג.
בעקבות זאת כוחות מיוחדים, בפיקודו של לואי מאונטבאטן, ראש מטה מבצעים משולבים, החלו לבחון אפשרות ביצוע של פשיטה במקום. על פי התוכנית שנרקמה, כוחות צנחנים, שאליהם יצוות מפעיל רדאר של החיל האוויר המלכותי, יצלמו את הרדאר מקרוב, וייקחו כל רכיב שיצליחו לקחת משם. ב-27 בפברואר 1942 כוח הפשיטה בן 116 איש, בפיקודו של רס"ן ג'ון פרוסט, הוצנח בברונוואל באמצעות שנים־עשר מפציצים. הגרמנים גילו התנגדות ניכרת נגד הכוח הפושט, אך הכוח הפושט הצליח לצלם את המתקן, ליטול חלק מהרכיבים האלקטרונים במקום ולחטוף טכנאי של רדאר וירצבורג. משם, בהתאם לתוכנית, התקדם הכוח אל עבר החוף, ופונה חזרה לבריטניה באמצעות כוחות של הצי. הכוח הימי שפינה את כוח הפשיטה חמק מכוח גרמני של משחתת וספינות סיור שעבר במרחק של מייל ממקום הנחיתה. במהלך המבצע נהרגו שני חיילים בריטים, שישה נפצעו, ושישה נפלו בשבי. שני קשרים נתפסו תשעה ימים לאחר מכן כאשר ניסו לחמוק לשווייץ. מנגד, נהרגו חמישה גרמנים ושניים נפלו בשבי, בהם הטכנאי. על האופן שבו פיקד על המבצע קיבל פרוסט את הצלב הצבאי.

הצלחת המבצע התפרסמה בעיתונות הבריטית והעלתה את מורל הציבור לאחר רצף כישלונות, כדוגמת הכישלון במניעת מעברן של הספינות הגרמניות בתעלה האנגלית (מבצע קרברוס) שבועיים קודם לכן. הצלחת הפשיטה גם חיזקה את ההכרה של הרשויות הבריטיות כי המתקנים הבריטים הסמוכים לחוף חשופים לפגיעות דומות מצד כוחות קומנדו. בעקבות זאת הועבר מיקומו של המוסד לחקר טלקומוניקציה.

כלקח מהמבצע הבריטי, החלו הגרמנים לבצר את מתקני הרדאר שלהם. במהלך הפשיטה על דייפ, פשיטת משנה שנעשתה במטרה לתפוס רכיבים של רדאר פרייה נכשלה עקב ביצורים אלו. במסגרת עבודות הביצורים שורטטו הוראות מפורטות כיצד יש להקים ביצורים ראויים. הדבר סייע לבריטים לזהות ביתר קלות מתקנים צבאיים שבוצרו מאשר המתקנים שקודם לכן לא מוגנו, וזאת כיוון שהייתה לביצורים תבנית דומה. לאחר מציאתם של מתקנים כאלו, יכולים היו הבריטים להפציצם מן האוויר.

## ראו גם
*מבצע תרנגול 53

## קישורים חיצוניים

## הערות שוליים

בייטינג
בייטינג
בייטינג
ברונוואל
בייטינג
קטגוריה:צרפת במלחמת העולם השנייה
קטגוריה:מלחמת העולם השנייה: 1942
קטגוריה:מלחמת העולם השנייה: פשיטות
קטגוריה:1942 בצרפת
גשר הרכבת מעל עמק איילון

**גשר הרכבת מעל עמק איילון** (המכונה גם **גשר 6**) הוא הוויאדוקט הארוך ביותר במדינת ישראל. הגשר חולף מעל עמק איילון והוא חלק ממסילת ירושלים - גנות. אורכו 1.2 קילומטר, וגובהו בנקודה הגבוהה ביותר מהקרקע הוא 40 מטרים.

## מיקום
תוואי מסילת הרכבת ממודיעין לירושלים, עליו הוחלט בשנת 2001, מכונה חלופה A1. אורך הקטע שמאזור כפר דניאל בסמוך למודיעין עד לתחנת הרכבת ירושלים – יצחק נבון הוא 28 קילומטר, והוא כולל 10 גשרים ו-3 מנהרות באורך כולל של כ-20 קילומטר. הגשר נבנה כדי לאפשר לרכבת לנסוע במהירות של 160 קילומטר לשעה, ובכך לאפשר נסיעה מהירה מירושלים לתל אביב בפחות מ-30 דקות.

גשר 6 חוצה את חלקו הצפוני של עמק איילון, וחולף מעל כביש 3 סמוך למודיעין. צדו המערבי סמוך מאוד ליישוב שעלבים וצדו המזרחי מסתיים בצלע גבעה, בסמוך לפארק קנדה, שם מתחברת המסילה למנהרה מספר 1, שאורכה 3.5 קילומטר.

## מבנה
למעשה זהו ויאדוקט כפול - עבור שתי מסילות רכבת. כל אחד משני חלקי הוויאדוקט הכפול ניצב על גבי 24 עמודי בטון, ובסך הכל 48 עמודים. בניית הויאדוקט הצריכה 100 אלף מטר מעוקב בטון ו-10 אלף טון פלדה. עלות הקמתו - כ-140 מיליון שקלים. הגשר נבנה על ידי חברת מנרב, החל מהמחצית השנייה של 2006 עד אמצע 2008.

העמודים חלולים, כדי שיעמדו ברעידות אדמה. הם נבנו בשיטת בנייה הנקראת "תבנית מטפסת": יוצקים בטון לתבנית בגובה של כ-5 מטרים ולאחר מכן מרכיבים מעליה תבנית נוספת וחוזר חלילה.

הגשר עצמו הוקם בשיטת בנייה נורווגית הקרויה MSS (Movable Scaffolding System - מערכת פיגומים ניידת), שנוסתה בישראל לראשונה בבניית ויאדוקט זה. בשיטה זו מניחים תבנית יציקה ענקית בין שני עמודים, ויוצקים לתוכה מאות מטרים מעוקבים של בטון. לאחר מכן מזיזים את התבנית באמצעות כוחות הידראוליים אל המרווח שבין העמודים הבאים. כיוון הקמתו של הויאדוקט היה ממערב למזרח.

## גלריית תמונות

Ayalon valley railway viaduct.jpg|רכבת חשמלית חולפת על גשר הרכבת מעל עמק איילון
Siemens Desiro HC Over Ayalon valley railway viaduct 1.jpg|קרונועי סימנס דזירו במהלך נסיעה על הגשר
Modiin-Jerusalem_Railway_Bridge6_09.jpg|תבנית הבטון הניידת בשיטת הבנייה MSS
Modiin-Jerusalem_Railway_Bridge6_04.jpg|מעבר הויאדוקט מעל כביש 3
Modiin-Jerusalem_Railway_Bridge6_03.jpg|החלק המערבי, ברקע משמאל - שעלבים, ברקע מימין - מודיעין
Modiin-Jerusalem_Railway_Bridge6_08.jpg|הויאדוקט מעל כביש 3 - העמודים הגבוהים ביותר בגובה 40 מטר


## ראו גם
* ויאדוקט

## קישורים חיצוניים

* יאיר אלטמן, נא להכיר - הגשר הכי גדול בארץ - מודיעין News, 27 בינואר 2008
* Movable Scaffolding System - Minrav engineering & building

קטגוריה:עמק איילון
קטגוריה:קו הרכבת המהיר לירושלים
איילון
קנזינגטון

**קנזינגטון** (באנגלית: **Kensington**) היא שכונה במערב לונדון המהווה חלק מהרובע המלכותי של קנזינגטון וצ'לסי, בלונדון בירת הממלכה המאוחדת. השכונה נמצאת כ-4.5 ק"מ מערבית לצ'רינג קרוס. זוהי שכונה בעלת אוכלוסייה אמידה, הידועה במוסדות התרבות הרבים בה (הממוקמים ברובם באזור דרום קנזינגטון) ובחנויות של הרחוב הראשי של קנזינגטון .

מצפון לקנזינגטון נמצא אזור נוטינג היל, ממזרח לה נמצאים האזורים ברומפטון  ונייטסברידג', מדרום לה צ'לסי וארלז קורט וממערב לה המרסמית'  ושפרדס בוש .

בצפון מזרח האזור נמצא הפארק המלכותי גני קנזינגטון הסמוך להייד פארק. בגנים נמצא ארמון קנזינגטון. פארק נוסף הממוקם בצפון השכונה הוא פארק הולנד. בשכונה נמצאים אתרים ידועים רבים ובהם אנדרטת אלברט למול האלברט הול, הקולג' המלכותי למוזיקה, המוזיאון להיסטוריה של הטבע, מוזיאון המדע, מוזיאון ויקטוריה ואלברט, מכללת הייתרופ , הקולג' המלכותי לאמנות ואימפריאל קולג'.

בשכונה נמצאות שגרירויות ונציגויות דיפלומטיות רבות, כולל שגרירות ישראל בבריטניה.

## מנהל
[שמאל|ממוזער|300px|[גני קנזינגטון בקיץ.]]
שכונת קנזינגטון מהווה כיום חלק מרובע קנזינגטון וצ'לסי, וכן מהווה חלק ממחוז הבחירה של הפרלמנט הבריטי קנזינגטון וצ'לסי. קודם לשנת 1965 הייתה השכונה חלק מהרובע המטרופוליני של קנזינגטון . בשנת 1965, עת שהוצע האיחוד עם אזור צ'לסי לצורך הקמת הרובע, התנגדו תושבי הרובע לאיחוד שכונתם היוקרתית עם אזור צ'לסי שבאותה עת היה אזור בוהמייני ואמנותי, אך זול לדיור.

## קישורים חיצוניים

קטגוריה:לונדון: שכונות
קטגוריה:קנזינגטון וצ'לסי
NIIRS

**NIIRS** (ראשי תיבות של: National Imagery Interpretability Rating Scale) הוא מדד המשמש לדירוג איכות תמונות שהופקו באמצעות מערכות דימות שונות. NIIRS נחשב לסטנדרט לדירוג איכות תמונה על ידי מרבית מפענחי התצלומים והמדענים. NIIRS מגדיר דרגות שונות של איכות תמונה והיכולת לפענחה על בסיס סוגי המשימות שהמפענח יכול לבצע עם תמונות בעלות דירוג NIIRS נתון. הרעיון הוא שמפענחי תצלומים אמורים להיות מסוגלים להבחין ביותר פרטים ולבצע משימות פיענוח תובעניות יותר ככל שאיכות התמונה עולה.

מדד ה-NIIRS מורכב מ-10 דרגות, החל מ-0 (האיכות הנמוכה ביותר) עד ל-9 (האיכות הגבוהה ביותר).

מאחר שסוגים שונים של מערכות דימות מאפשרות להפיק תמונות שאיתן ניתן לבצע סוגים שונים של משימות פיענוח, מדדי NIIRS נפרדים פותחו עבור ארבעה סוגי דימות עיקריים: התחום הנראה, מכ"ם מִפְתָּח סינתטי (SAR), תת-אדום ומולטי-ספקטרלי.

## קישורים חיצוניים
* National Image Interpretability Rating Scales, באתר פדרציית המדענים האמריקניים

קטגוריה:דימות
קטגוריה:מדדים
בית ספר נזירות כרמלית

**בית ספר נזירות כרמלית** המוכר גם כ"**בית הספר התיכון האיטלקי**" הוא בית ספר ערבי, פרטי, בבעלות הכנסייה הקתולית, השוכן בעיר חיפה.

## היסטוריה
בית הספר נוסד רשמית בשנת 1919 בסיוע Ansmi "האגודה לעזרה למיסיונרים איטלקים", אגודה דתית איטלקית שהוקמה במטרה לסייע לאוכלוסייה נזקקת במזרח התיכון ומתן שירות לצליינים, בעיקר מאיטליה, בעת ביקורם בארץ הקודש. האגודה, בראשות המיסיונר ארנסטו סקיפרלי, הקימה בתי ספר, בתי יתומים, בתי חולים בביירות ובקהיר, ומאוחר יותר את בתי החולים האיטלקיים בחיפה, בנצרת ובירושלים.

כאשר עלה הצורך בהקמת בית הספר, פנה סקיפרלי לנזירה תרזה, שהגיעה בחודש מאי 1907 לארץ ישראל, בברכת האפיפיור פיוס העשירי, במטרה להקים מנזר נשים של מסדר האחים של הבתולה הברוכה מריה מהר הכרמל בחיפה.

הנזירה תרזה הסכימה להרחיב את פעילותה החינוכית, ויחד עם נזירות נוספות הקימה בית ספר במבנה המנזר. תוך ארבע שנים צמח בית הספר למוסד שחינך למעלה מ-300 תלמידים ברוח קתולית אדוקה מצד אחד, ושואפת להשכלה ולפתיחות לעולם מצד שני. בשנת 1968 נפתח בית הספר התיכון.

עם השנים התרחב בית הספר, והוא כולל היום למעלה מ-1,000 תלמידים מגיל הגן ועד כיתה י"ב. בית הספר קלט תלמידים בני דתות שונות, וכיום נחשב כבית ספר יוקרתי בעל אחוזי הצלחה גבוהים בבחינות הבגרות, המחנך את תלמידיו למעורבות בקהילה ולנתינה. בית הספר מגיש 100% מתלמידיו לבחינות הבגרות, מתוכם קרוב ל-90% עוברים את הבחינות בהצלחה.

בשנת 2007 חגגו המנזר ובית הספר 100 שנה להיווסדם.

## ראו גם

* בית החולים האיטלקי
*מכון הרדג, כיום גן ילדים המופעל על ידי הנזירות

## קישורים חיצוניים
* 

כרמלית
קטגוריה:ארץ ישראל: נצרות
קטגוריה:העיר התחתית
יצפאן (תוכנית טלוויזיה)

**יצפאן** הייתה תוכנית אירוח ישראלית בכיכובו של אלי יצפאן ששודרה בין 2000 ל-2007.

## פורמט
התוכנית כללה ראיונות וכן מערכונים בכיכובו של יצפאן שרובם כללו חיקויים, בעיקר של פוליטיקאים. אחד הראיונות הזכורים ביותר הוא ראיון עם ספי ריבלין במהלכו השתולל ריבלין באולפן ושבר את שולחן המראיין של יצפאן. בין הדמויות המזוהות עם מערכוני התוכנית: אושרית חנניה, האלוף לא טוב במיה, ניצב אלברט אפללו, דינה חממי, ועזרא שמש. ב-2001 הגישה מצרים מחאה רשמית לישראל בעקבות סדרת מערכונים בהם חיקה יצפאן את הנשיא חוסני מובארכ.

בתוכנית הראשונה התארחו דודו טופז ושמואל פלאטו-שרון ובתוכנית האחרונה, שכללה הומאז' של חיקויים של אריאל שרון וראיונות איתו, התארחו שלמה ארצי, ישראל קטורזה ושלישיית מה קשור שהתפרסמו בה לראשונה. תוכניתו הבאה של יצפאן, "שלום אנד גוד איבנינג", עלתה לשידור בקשת ב-2007.

## הפקה ושידור
התוכנית הופקה על ידי חברת התוכן של חברות הכבלים ICP (באותה עת חברות הכבלים עוד לא מוזוגו לחברה אחת), ושודרה חמישה ימים בשבוע, בשעה 22:00, החל מאפריל 2001. במקור, תוכננה התוכנית לרדת מהמסך בסוף יוני, לאחר 82 תוכניות. אך היא זכתה להצלחה ורייטינג גבוה, והחוזה עם יצפאן הוארך מספר פעמים. בסך הכל שודרה במשך שש עונות.

התוכנית הוחלפה בערוץ הוט 3 בתוכנית של שלישיית מה קשור.

"יצפאן" זכתה בשלושה פרסי מסך הזהב ובפרס האקדמיה לטלוויזיה לתוכנית אירוח.
## קישורים חיצוניים
* 
**ביקורות**
*
*
*
*
*

## הערות שוליים

קטגוריה:תוכניות טלוויזיה ישראליות
קטגוריה:תוכניות אירוח ישראליות
קטגוריה:תוכניות טלוויזיה ישראליות שעלו לשידור בשנת 2000
קטגוריה:HOT3: תוכניות וסדרות
קטגוריה:אלי יצפאן
קטגוריה:זוכי פרס האקדמיה לטלוויזיה: תוכניות וסדרות
טימי באוורס

**טימותי ג'רמיין באוורס** (באנגלית: **Timothy Jermaine Bowers**; נולד ב-9 בינואר 1982 במילווקי, ויסקונסין) הוא כדורסלן עבר אמריקאי, ששיחק בעמדות הרכז והקלע.

## קריירה
באוורס החל את הקריירה באוניברסיטת מיסיסיפי ושיחק לצד מריו אוסטין, ששיחק בהפועל ירושלים.

לאחר כשנתיים עבר לאוניברסיטת סנטה קלרה, בתקופה זו זכה בתואר מלך החטיפות של הליגה ונבחר לחמישיית העונה.

בעונת 2004/2005, עבר לאשוויל אלטיטיוד וזכה באליפות ליגת הפיתוח של ה-NBA, בקיץ של אותה השנה שיחק במדי פיניקס סאנס בליגת הקיץ של ה-NBA.

עם סיום לימודיו נרשם לדראפט ה-NBA, אך לא נבחר.

בעונת 2005/2006, חתם בקבוצת מכבי גבעת שמואל וסייע לקבוצה להישאר בליגת העל בכדורסל כשסיים עם ממוצעים של 21 נקודות, 5 ריבאונדים ו-3 אסיסטים למשחק.

בעונת 2006/2007, חתם בקבוצת הפועל ירושלים וזכה עמה פעמיים בגביע המדינה בכדורסל ובגביע ווינר סל.

בעונת 2009/2010, חתם בקבוצת יובקזרטה באסט, ששיחקה בליגת העל האיטלקית.

בעונת 2011/2012, חתם בקבוצת רייר ונציה.

בעונת 2013/2014, חתם בקבוצת הכדורסל טורינו.

בחודש פברואר 2015, חתם בקבוצת קורויבוס מליגת הכדורסל היוונית השנייה.

בעונת 2016/2017, חתם בקבוצת ארורה יזי מליגת הכדורסל האיטלקית השנייה.

בעונת 2017/2018, חתם בקבוצת פאלקאנסטרו ביאלה וסיים עם ממוצעים של 13.1 נקודות, 4.9 ריבאונדים ו-3.5 אסיסטים למשחק.

בעונת 2018/2019, חתם בקבוצת אנדראה קוסטה אימולה.

## תארים

; אשוויל אלטיטיוד
* אליפות ליגת הפיתוח (1): 2004/2005

; הפועל ירושלים
* גביע המדינה (2): 2007/2008,2006/2007
* גביע ווינר סל (1): 2008

## קישורים חיצוניים
* 

* קלעי כל הזמנים, באתר מנהלת ליגת העל בכדורסל
* ניצחון של פעם בעשור – גם ניצחון על מכבי וגם במשחק נוק אאוט, באתר כל העיר
* פרופיל טימי באוורס, באתר מאקו
* 
* ריאיון עם טימי באוורס, באתר Eurocupbasketball

## הערות שוליים

קטגוריה:אמריקאים ילידי ויסקונסין
קטגוריה:מילווקי: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת המדינה של מיסיסיפי
קטגוריה:כדורסלני אשוויל אלטיטוד
קטגוריה:כדורסלני מכבי גבעת שמואל
קטגוריה:כדורסלני הפועל ירושלים
קטגוריה:כדורסלני ונציה
קטגוריה:כדורסלני יובקזרטה באסקט
קטגוריה:ויסקונסין: כדורסלנים
קטגוריה:כדורסלני אוקסיליום טורינו
קטגוריה:אמריקאים שנולדו ב-1982
מרב מילר

**מרב מילר** (נולדה ב-21 במאי 1971) היא שדרנית רדיו וטלוויזיה, עורכת ומגישת חדשות ישראלית.

## ביוגרפיה
מילר נולדה וגדלה בכפר סבא. את שירותה הצבאי עשתה כמדריכה בחיל האוויר הישראלי. לאחר שחרורה מצה"ל, עבדה במשך מספר שנים כדיילת אוויר, ולמדה תקשורת במכללה למינהל.

מילר החלה את דרכה המקצועית ככתבת שטח בחדשות HOT. לאחר מכן החלה לעבוד ברשות השידור כעורכת ומגישת חדשות הכלכלה ברשת ב'. ב-2002 עברה לעריכת החדשות בערוץ הראשון, וגם שם הגישה את חדשות הכלכלה, "מבט לכסף". בין פעילויותיה הבולטות ככתבת שטח בערוץ הראשון היו סיקור תוכנית ההתנתקות וסיקור האירועים בגבול הצפון במלחמת לבנון השנייה.

ב-2004 הנחתה את האירוע לבחירת השיר שייצג את ישראל באירוויזיון. בשנה זו גם הגישה את תוצאות הניקוד הישראלי בתחרות.

בשנת 2006 הגישה לראשונה את "מבט" כשהחליפה את חיים יבין באופן חד-פעמי בהגשת מהדורת החדשות המרכזית של הערוץ הראשון. ב-10 במאי 2007 הודיע יבין כי בכוונתו לפרוש מהגשת "מבט", לאחר כ-40 שנים בהן הגיש אותה כמגיש יחיד. הנהלת הערוץ הראשון ניהלה משא ומתן עם גאולה אבן, אך לאחר מחלוקות כספיות הוחלט כי לא תגיש את "מבט", ושאת המהדורה יגישו מרב מילר וינון מגל. מהדורת "מבט" הראשונה בהגשתם שודרה ב-10 בפברואר 2008.

ב-2008 הנחתה את טקס הענקת פרסי ישראל לצידו של חיים טופול.

בשנת 2012 התגלה כי רשות השידור מוציאה כ-10,000 ש"ח בחודש על הוצאות הנסיעות של מרב מילר במוניות. הפרשייה עוררה גלים ברשת האינטרנט, בעיקר בקרב התומכים בסגירת רשות השידור.

בשנת 2015 עזבה את כיסא "מבט" לטובת יעקב אילון, ועברה להגיש את תוכנית הבחירות "ישראל בוחרת" לצד אמיר איבגי. לאחר הבחירות, עברה להגיש מגזין ראיונות בשם "הערב בשש", ששודר במשך חצי שנה. בהמשך, ועד לסגירת רשות השידור, הגישה מגזין כלכלה יומי ששמו היה "חשבון יומי עם מירב מילר".

ב-2017 שימשה מילר כמגישה מחליפה בתוכנית "הבוקר של קשת" בערוץ 2. באוקטובר אותה שנה מונתה למגישה, לצד מרב בטיטו, של התוכנית "כותרות הבוקר" של קשת בערוץ 2, בה המשיכה גם לאחר המעבר ל"קשת 12". התוכנית ירדה מהאוויר לאחר חודשים ספורים. כיום מילר היא מנחה מחליפה בתוכנית "אנשים", וכן מנחה את תוכנית הנדל"ן של קשת 12 "הקומה ה-12".

לקראת הבחירות המוניציפליות של שנת 2023, שנדחו לפברואר 2024, החלה להגיש באולפן אתר "וואלה" את "הזירה המקומית" - ראיונות עם מתמודדים שונים לראשות ערים ומועצות מקומיות.

מילר גרושה ואם לשניים. מתגוררת בתל אביב. בסרטה "בעיניים פקוחות", ששודר בתוכנית חשיפה, היא סיפרה שבשנת 2019 אובחנה עם גידול בראש שמאיים על ראייתה.

## קישורים חיצוניים

* 
* 
* 
* 

## הערות שוליים

קטגוריה:שדרניות רדיו ישראליות
קטגוריה:שדרני רדיו ישראלים
קטגוריה:נשות טלוויזיה ישראליות
קטגוריה:מנחות טלוויזיה ישראליות
קטגוריה:הערוץ הראשון: שדרניות ומנחות
קטגוריה:סגל קול ישראל
קטגוריה:דיילות אוויר ישראליות
קטגוריה:דיילי טאוור אייר
קטגוריה:סגל קשת
קטגוריה:מגישות חדשות ישראליות
קטגוריה:מגישי חדשות ישראלים
קטגוריה:בוגרות המסלול האקדמי המכללה למינהל
קטגוריה:בוגרי המסלול האקדמי המכללה למינהל
קטגוריה:ישראליות שנולדו ב-1971
קטגוריה:ישראלים שנולדו ב-1971
ברתולומאו סקאפי

**ברתולומאו סקאפי** (איטלקית: **Bartolomeo Scappi**, נולד ככל הנראה אחרי 1500 בוונציה; מת ב-13 באפריל 1577) היה טבח מפורסם בתקופת הרנסאנס. 
## ביוגרפיה
קיים מעט מאוד מידע ודאי על קורות חייו. העובדה הראשונה המתועדת היא מאפריל 1536, כשהוא ארגן משתה לכבודו של החשמן לורנצו קמפג'ו. הוא שירת מספר חשמנים נוספים לאחר מכן, ובכללם פאולוס השלישי ויוליוס השלישי ואחר כך היה הטבח האישי של האפיפיור פיוס הרביעי במטבח הוותיקן. הוא המשיך לעבוד כשף גם תחת פיוס החמישי.

עיקר תהילתו היא מספר הבישול שפרסם, **Opera dell'arte del cucinare**. בספר הוא מפרט כ-1000 מתכונים מתקופת המטבח של תקופת הרנסאנס, טכניקות בישול בנות זמנו וכלי המטבח הזמינים, כולל התמונה הראשונה הידועה של מזלג. הוא טען כי פרמזן היא הגבינה הטובה ביותר עלי אדמות, וציין כי "כבד האווז שמגדלים היהודים גדול וכבד במיוחד - ושוקל בין שתיים לשלוש ליטראות" (דבר המעיד כי היהודים בסביבתו נהגו לפטם את האווזים). הספר פורסם שוב בין 1570 ו-1643.

סקאפי התעניין במטבחים זרים ובניסיון לפתח מתכונים חדשים ולמעשה חולל מהפכה במטבח של תקופתו, כששילב מצרכים חדשים שיובאו מיבשת אמריקה במאכלים. הוא גם הביע עניין רב במטבח הספרדי, הצרפתי והגרמני, ואף תיאר הכנת מאכל עם קוסקוס.

## קישורים חיצוניים

* מספר מתכונים של סקאפי (מתורגמים לאנגלית)
* עותק פקסמיליה מקוון של הספר Opera dell'arte del cucinare

קטגוריה:הרנסאנס
קטגוריה:שפים
קטגוריה:איטלקים
קטגוריה:מחברי ספרי בישול
קטגוריה:נפטרים ב-1577
קרל אלמנדורף

**קרל אדוארד מריה אלמנדורף** (בגרמנית: **Karl Eduard Maria Elmendorff**; 25 באוקטובר 1891 – 21 באוקטובר 1962) היה מנצח אופרה גרמני.

אלמנדרוף, יליד דיסלדורף, למד מוזיקה בקולג' למוזיקה ובבית הספר הגבוה למוזיקה בקלן משנת 1913 עד 1916, אצל פריץ שטיינבאך והרמן אבנדרות. בראשית הקריירה שלו ניצח במספר ערים:

* מ-1916 עד 1919 בדיסלדורף
* מ-1920 עד 1923 במיינץ
* מ-1923 עד 1924 בהאגן
* מ-1925  באופרה הממלכתית של בוואריה במינכן
* מ-1927 עד 1942 בפסטיבל ביירוית

אלמנדורף היה גם מנצח אורח קבוע בבתי אופרה בכמה מערי אירופה, ביניהם לה סקאלה, מילאנו.

את תפקידו הבכיר בפסטיבל ביירוית, שם נמנה עם סגל הניצוח במשך יותר מעשור, חב במידה רבה לעובדה, שמנצחים אחרים לא יכלו (בגלל יהדותם), או לא היו מוכנים (בגלל התנגדותם למדיניות הנאצית) להופיע בביירוית אחרי שהפסטיבל עבר לשליטת הנאצים.

## דיסקוגרפיה
* דמדומי האלים - הקלטה חיה, ביירוית 1942, Music & Arts Program, 2000 (הקלטה 1942)
* טנהויזר, "תקליטי נאקסוס" 2001 (הקלטה 1930) 
* טריסטן ואיזולדה, "נאקסוס" 2003 (הקלטה 1928)

## קישורים חיצוניים


* "Bayreuth's Blight", Time, 19 June 1933. Retrieved on 2007-09-21.


קטגוריה:מנצחים גרמנים
קטגוריה:מנצחי אופרה

קטגוריה:גרמנים שנולדו ב-1891
קטגוריה:גרמנים שנפטרו ב-1962
מאר (גאולוגיה)

[שמאל|ממוזער|250px|שלושת המארים שליד העיירה [דאון (עיר)|דאון]]
[שמאל|ממוזער|250px|[בריכת רם ברמת הגולן שהיא, על פי אחת ההשערות להיווצרותה, מאר]]

**מַאר** (או **מאאר**, באנגלית: **Maar**) הוא שקע שנוצר כלוע התפוצצות משנית של הר געש, והוא המבנה הגעשי הנפוץ ביותר אחרי חרוט סקוריה.

מבנה המאר הוא בדרך כלל מכתש רחב רדוד בעל קרקעית שטוחה שהמדענים מעריכים כי נוצרו מעל דיאטרמים. שולי המאר נמוכים יחסית ובנויים מתערובת של שברים של סלעי פרץ וסלעים שנתלשו מקירות הדיאטרם. נטיית השכבות קטנה והן מוטות החוצה מהמכתש. פעמים רבות מתמלא מרכז המבנה במים וניתן למצוא בתוכו משקעים אגמיים. קוטר המארים נע בין 60 מטרים ל-2,000 מטרים ועומקם בין 10 מטרים ל-200 מטרים. סחיפה עמוקה של המאר תחשוף כנראה את הדיאטרם שמתחתיו.

המאר נוצר על ידי התפרצות פריאטית - התפרצות שמקורה געשי והיא בעלת עוצמה רבה, ומתרחשת כאשר מי תהום באים במגע עם לבה או מאגמה לוהטת והופכים לקיטור דחוס. ההתפרצות מאופיינת בנחשולים של חומר פירוקלסטי, בעיקר טוף, אך גם שברי סלע מקוריים שהיו באזור ההתפרצות.

מקור השם מהעיירה הגרמנית דאון באזור הגעשי של הרי אייפל במדינת ריינלנד-פפאלץ, שלידה מצויים שלושה מארים. בניב הגרמני המקומי Maar הוא וריאציה על המילה הלטינית Mare (ים).

## תפוצת המארים
המארים הגדולים ביותר בעולם מצויים בצפון אלסקה. קוטרם נע בין 4,000 מ' עד 8,000 מ' ועומקם עד 300 מ'. גודלם העצום נוצר כתוצאה ממגע בין מאגמה לקרקע קפואה ועתירת נוזלים. ניתן היה לחזות בהיווצרות מאר כאשר בהתפרצות שהתרחשה ב-1977 נוצרו באלסקה שני מארים (Ukinrek Maars). מקומות נוספים בהם יש מארים מצויים במערב ארצות הברית, באזור הרי האייפל בגרמניה, שם תוארו לראשונה, ובאזורים שונים בעולם המאופיינים גאולוגית כצעירים מבחינה געשית.

כקילומטר וחצי דרומית מזרחית לעיירה דאון מצויות שלושת המארים שנתנו את השם לתופעה. שלושת המארים קרובים אחד לשני ומופרדים על ידי סוללות של טוף. המארים הם: "גמונדנר מאר" (Gemündener Maar, אורכו 325 ועומקה 38 מטרים), "וינפלדר מאר" (Weinfelder Maar, אורכו 525 מטרים ועומקו המרבי 51 מטרים), ו"שלקנמרנר מאר" (Schalkenmehrener Maar, אורכו 575 מטרים, ועומקו המרבי 21 מטרים).

בארצות הברית יש כמה ריכוזי מארים. סמוך לעיר אל פאסו בטקסס מצויים שני מארים יבשים: "קילבורנ'ס הול" (Kilbourne Hole) ו"הנט'ס הול" (Hunt's Hole). דוגמה טובה למאר הוא "אגם המלח זוני" (Zuni Salt Lake) בניו מקסיקו, אגם מלוח רדוד במכתש שתחתיתו שטוחה, שקוטרו כ-2,000 מטרים ועומקו 120 מטרים. שוליו הנמוכים בנויים משברים חופשיים של לבה בזלתית וסלעים מקירות הדיאטרם (אבן חול, צפחה ואבן גיר), כמו גם גושים אקראיים של סלעים שהועפו מעומק רב.

ב-1986 גרמה רעידת אדמה לשחרור כמויות גדולות של פחמן דו-חמצני מהמאר המכונה אגם ניוס בקמרון שבאפריקה ו-1,700 איש מהכפרים בסביבה מתו מחנק.

בישראל נחשב שקע הבזלת של דלתון בגליל העליון למאר, וגם בריכת רם היא, על פי ההשערה המקובלת ביותר, מאר. ביער אודם נמצאים 23 ג'ובות יבשות ואחת ההשערות היא שהן מארים יבשים.

## קישורים חיצוניים

*מאר במילון המונחים של USGS
*מארים וחרוטי טוף באתר USGS
*רשימת המארים בעולם
* 


 תמונה:Totenmaar weinfelder maar eifel.jpg|וינפלדר מאר, ליד דאון בגרמניה, אחד משלושת המארים הראשונים שתוארו
 תמונה:Fudōike 2008-09-27.jpg|אגם הודאויקה במיאזאקי שביפן
 תמונה:Devil Mountain Lakes.jpg|אגמי הר השטן (Devil Mountain Lakes) באלסקה, האגמים הגדולים ביותר בעולם בתוך מאר


## הערות שוליים

קטגוריה:וולקנולוגיה
קטגוריה:שקעים
Jeff Wayne's Musical Version of The War of the Worlds

**The War of the Worlds**, ובשמו המלא **"Jeff Wayne's Musical Version of "The War of the Worlds** הוא אלבום כפול שיצר ג'ף ויין משנת 1978, המבוסס על רומן מדע בדיוני שנכתב על ידי ה. ג'. ולס ופורסם בשנת 1898 בשם "מלחמת העולמות". העלילה עוסקת בפלישת אנשי המאדים לכדור הארץ.

סיפור העלילה מגולל על ידי קריינות של מספר בגוף ראשון ובו משולבים קטעי תסכית מתוך העלילה ושירים המספרים גם הם את הסיפור. מבחינה מוזיקלית, האלבום נע בין רוק אלקטרוני, מוזיקת סרטים ורוק פרוגרסיבי והדבר ניכר בעיקר בנעימות המוזיקליות הרבות שבו.

## עלילה
מרבית העלילה מתרחשת באזור הכפרי של דרום מזרח אנגליה בשנותיה האחרונות של המאה התשע עשרה. העלילה נמשכת על פני תקופת זמן של מספר ימים, בהם בוצעו נחיתות שונות של החייזרים ברחבי אנגליה.

הדובר מספר את סיפור הפלישה דרך סיפורו האישי וחוויותיו, החל בתיאור נחיתה של כלי תעופה מהמאדים בקרבת לונדון. בתחילה בנו אנשי המאדים מכונות המהלכות על שלוש רגליים המצליחות להרוס את כל העומד בדרכן. הצבא הבריטי מנסה להדוף את מכונות המלחמה בעזרת שימוש בארטילריה ימית ויבשתית. כוחות הצבא אינם מצליחים לעמוד בפני המתקפה ולונדון מתרוקנת מיושביה שנמלטים ממנה אחוזי בהלה.

בדרכו מאזור הנחיתה ללונדון, בחיפוש אחר אהובתו, נתקל המספר בהרס ובהרג שהשאירו המכונות וכן בדמויות שונות המתמודדות עם הפלישה בדרכן: חייל ארטילריה צעיר בעל חזון להקמת תרבות חדשה תחת האדמה אשר בבוא היום תלחם בפולשים; כומר המאמין שהמכונות הן התגלמות שדים שטניים שנשלחו להעניש את האנושות על חטאיה, וכן אשתו האופטימית ואוהבת האדם.

בסופו של דבר, הדובר מוודא כי שלום לאהובתו, ואנשי המאדים מושמדים בעקבות זיהום חיידקי, ולא בעזרת נשק או תחבולות אנושיות כלשהן.

## רקע
היצירה היא בעיקרה אינסטרומנטלית, הכוללת מספר שירים נפרדים, ובתוכה משולב הסיפור המקורי על ידי קטעי קריינות והמחזה. באלבום משתתפים כמה מהאומנים הבולטים של התקופה, ובהם שחקן הקולנוע ריצ'רד ברטון בתפקיד המספר, וג'סטין הייוורד מלהקת המודי בלוז בביצוע שיר שהפך ללהיט סולו עצמאי - "סתיו לנצח" (Forever Autumn). האלבום הופץ גם בגרסאות בספרדית ובגרמנית.

בשנות השמונים השתמשו המפרסמים א.ד. מטלון בקטע מתוך האלבום כרקע לפרסומות שהופקו לקולנוע.

בשנת 2005 הוצא האלבום מחדש בגרסה רגילה, ובגרסה מורחבת הכוללת בונוסים ותוספות.

בשנת 2012 הוציא ג'ף ויין גרסה עדכנית לאלבום, תחת השם **הגרסה המוזיקלית של ג'ף ויין ל"מלחמת העולמות" - הדור החדש** (Jeff Wayne's Musical Version of "The War of the Worlds" - The New Generation), הפעם עם ליאם ניסן בתפקיד המספר. לצידו השתתפו באלבום, בין השאר, גארי בארלו (סולן להקת טייק ד'את), ריקי וילסון (סולן להקת קייזר צ'יפס) וג'וס סטון.

גרסה ישראלית, בהשתתפות אקי אבני בתפקיד המספר ובביצוע של סימפונט רעננה, הוצגה בחודש יולי 2009 במבצר שוני בבנימינה והייתה אמורה להמשיך אך בוטלה.

## רשימת השירים

## קישורים חיצוניים
* 

* סתיו נצחי (Forever Autumn) באתר פופרוק עם סיפור
* 
* התרגום המלא באתר רדיו פלוס ישראל

## הערות שוליים

קטגוריה:אלבומי קונספט
קטגוריה:מוזיקה אלקטרונית
קטגוריה:מלחמת העולמות
קטגוריה:אלבומים שהגיעו למקום הראשון במצעד האלבומים האוסטרלי
קטגוריה:אלבומי רוק מתקדם
התפרצות פריאטית

ממוזער| סכמה של התפרצות פריאטית: 1: ענן אדי מים, 2: צינור מגמה, 3: שכבות לבה ואפר, 4: סטרטום, 5: שולחן מים, 6: פיצוץ, 7: תא מגמה
**התפרצות פריאטית** (באנגלית: **phreatic eruption**), מכונה גם **פיצוץ** **פריאטי**, **התפרצות אולטרה-וולקנית** או **התפרצות** **קיטור**, מתרחשת כאשר מאגמה מחממת מי תהום או מים עיליים. הטמפרטורה הקיצונית של המגמה (בין 500 ל 1,170 מעלות צלזיוס) גורם לאידוי כמעט מיידי של מים לאדים, וכתוצאה מכך נוצר פיצוץ של אדים, מים, אפר, סלע ופצצות געשיות. בהר סנט הלנס במדינת וושינגטון, מאות התפוצצויות קיטור קדמו להתפרצות הפליניאנית של הר הגעש בשנת 1980. אירוע גיאותרמי פחות אינטנסיבי עלול לגרום ל"הר געש בוצי".

התפרצויות פריאטיות כוללות בדרך כלל שברי סלעים ואדים, כאשר הימצאות לבה נוזלית היא יוצאת דופן. הטמפרטורה של השברים יכולה להיות קרה או לוהטת. אם מאגמה מותכת נמצאת אף היא, וולקנולוגים מסווגים את האירוע כהתפרצות פריאטו-מאגמטית. התפרצויות אלה יוצרות מדי פעם מכתשים רחבים הנקראים מארים. פיצוצים פריאטיים יכולים להיות מלווים בפליטת גז פחמן דו-חמצני או מימן גופרי בכמות גדולה. פחמן דו-חמצני בריכוז של 30% יכול לחנק ולמוות, ואילו מימן גופרי פועל כרעל רחב-ספקטרום. התפרצות פריאטית באי ג'אווה בשנת 1979 הרגה 140 בני אדם, שרובם מתו כתוצאה משאיפת גזים רעילים.

## דוגמאות להתפרצויות פריאטיות
* קרקאטואה - אינדונזיה, 1883.
* קילוואה - הוואי, ארצות הברית
* סירטסיי - איסלנד, 1963–65
* טאאל - פיליפינים, 1965,1977, 2020, 2021
* טרומאה - יפן, 1982
* הר אונטייק - יפן, 2014
* מאיון - פיליפינים, 2013
* האי וייט - ניו זילנד, 2019

## גלריה

קובץ:Eyjafjallajökull plumes-2010-05-01.jpg
קובץ:MSH80 spirit lake pumice plain phreatic explosions 05-29-80.jpg
קובץ:Inyo Crater Lake.jpg


## קישורים חיצוניים

## הערות שוליים

קטגוריה:וולקנולוגיה
דאון (עיר)

**דַאוּן** (בגרמנית: **Daun**) היא עיירה במדינת ריינלנד-פפאלץ (בגרמנית: *Rheinland-Pfalz*) בגרמניה. העיירה שוכנת במחוז וולקנאייפל (Vulkaneifel) שבאזור הרי אייפל הגעשיים, דרומית לרכס האייפל הגבוה, על הנחל ליזר (Lieser) (יובל של המוזל). דאון היא מושב היחידה האדמיניסטרטיבית המכונה בגרמנית Verbandsgemeinde ("עירייה משותפת" – חלוקה אדמיניסטרטיבית ייחודית למדינת ריינלנד-פפאלץ) הקרויה על שמה והכוללת 38 עיירות ומועצות מקומיות. העיירה כוללת את המרכז האורבני שבו חיו, נכון ל-31 בדצמבר 2005, 4,264 תושבים, ועוד שמונה עיירות עצמאיות מבחינה מוניציפלית. הנוף סביב העיירה הוא של גבעות וולקניות.

## היסטוריה
הקלטים הקימו יישובים מבוצרים בהרים הסמוכים במאה ה-7 לפנה"ס. שרידים מהתקופה הרומית מעידים כי גם הרומאים נהגו לחנות ביישובים אלו. למעשה מקור שמו של היישוב במילה הקלטית-רומית "דוּנוּם" (Dunum) שפירושה "גדר" או "הר מבוצר". בסוף המאה ה-10 נשלט המקום על ידי האצילים שבנו את טירת דאון. העיר מוזכרת לראשונה בכתובים ב-1075 על ידי תושב המקום אדלברו די דונה (Adalbero de Duna). ב-1346 קיבל המקום מעמד של עיר שכלל שוק מקומי ובית משפט. ב-1689 הרסו חיילים צרפתיים בצבאו של לואי ה-14 את טירת דאון לחלוטין. ב-1712 בנה האלקטור והארכיבישוף של טריר את הטירה (כיום בית מלון). ב-1951 קיבלה דאון מחדש מעמד של עיר.

## אתרים
*כקילומטר וחצי דרומית מזרחית לעיירה מצויים שלושת המארים של דאון, אגמים קטנים שנוצרו בלוע שמקורו געשי. הלוע הוא תוצאה של התפוצצות, כאשר קיטור דחוס, שנוצר כאשר מגמה שעלתה אל פני השטח חיממה את מי התהום, התפרץ ויצר לוע שבו ניקוו אחר כך מים. דאון היא גם מקור השם "מאר". בניב הגרמני המקומי Maar הוא וריאציה על המילה הלטינית Mare (ים). שלושת המארים קרובים זה לזה ומופרדים על ידי סוללות של טוף. המארים הן:
:***גמונדנר מאר** (Gemündener Maar – המאר של נפת גמונדן), אורכו 325 מטרים רוחבו 300 מטרים ועומקו המקסימלי 38 מטרים.
:***וינפלדר מאר** (Weinfelder Maar – המאר של וינפלד), אורכו 525 מטרים, רוחבו 375 מטרים ועומקו המרבי 51 מטרים. המאר קרויה על שם הכפר הנטוש הסמוך "וינפלד" (כרמים). הכפר ננטש במאה ה-16 בשל מגפת הדבר. מהכפר נותר הכנסייה ובית הקברות הסמוך למאר הקרוי לכן גם "טוטנמאר" (Totenmaar – מאר המוות).
:***שלקנמרנר מאר** (Schalkenmehrener Maar), אורכו 575 מטרים, רוחבו 500 מטרים ועומקו המרבי 21 מטרים.
*בדאון יש מוזיאון (Vulkanmuseum Daun) המוקדש לפעילות הגעשית של הרי האייפל.
*העיירה היא אתר ספא ובסביבתה יש מעיינות מים מינרליים שאותם נוהגים גם לשווק בבקבוקים. בשנת 2002 שווקו 95 מיליון ליטרים של מים מינרליים תחת השם המסחרי של דאון.

בין דאון לבין העיירה קָריסוֹלוֹ (Carisolo) שבצפון איטליה יש ברית ערים תאומות.
[ימין|ממוזער|250px|שלושת ה[מאר (גאולוגיה)|מארים של דאון]]

## קישורים חיצוניים

* 

## הערות שוליים

קטגוריה:ריינלנד-פפאלץ: ערים
דיאטרם

[שמאל|ממוזער|250px|ציור סכמתי של [צינור הזנה (גאולוגיה)|צינור הזנה. דיאטרם הוא חלקו העליון של הצינור]]
**דיאטרם** (מיוונית: "דיא" – דרך, "טרמה" – חור) הוא צינור געשי שנוצר בהתפוצצות גזים והתמלא אחר כך בסלעי ברקציה. צורת הדיאטרם היא בדרך כלל דמוית משפך עמוק שדופנותיו תלולות (יש המכנים זאת "צורת גזר"). דיאטרמים פורצים אל פני השטח לעיתים קרובות ומייצרים חרוט טוף או מכתש רדוד יחסית (שבדרך כלל מתמלא במים) המכונה מאר או צינורות געשיים אחרים. דרך לוע הדיאטרם לא מתרחשת פליטה משמעותית של לבה. השימוש במונח הורחב לתיאור כל גוף שקוע של סלעים שבורים או ברקציית-טוף, שנוצר על ידי כוחות הידרוסטטיים או נפיצים, בין אם מקורם געשי ובין אם לאו. חלק מהתפוצצויות הדיאטרם יכולות לנבוע מתגובה של המגע בין מגמה לוהטת למי תהום המצויים קרוב לפני השטח ואז התופעה מכונה התפרצות פריאטית.

צינורות געשיים כקימברליט ולמפרואיט המכילים לעיתים יהלומים נחשבים בדרך כלל כסוג של דיאטרמים מחלקו התחתון של קרום כדור הארץ או מחלקה העליון של מעטפת כדור הארץ. במרבצים רבים של מחצבים של מתכות זולות ונחושת יש צינורות ברקציה פלוטוניים העשירים במינרלים של עופרות ומתייחסים אליהם כאל דיאטרם באופיין.

לדיאטרמים יש לעיתים ערך בשל השתתפותם בתהליך השקעה של מינרלים בעלי ערך כלכלי. מאורע דיאטרמי משמעותי הוא שיצר את גוף המחצבים הגדול המכיל עופרת, אבץ וכסף המנוצל על ידי מכרה סאליבן (Sullivan mine) בקולומביה הבריטית שבקנדה.

## קישורים חיצוניים

*מודלים להיווצרות הקימברליט

קטגוריה:ערכים שבהם תבנית בריטניקה אינה מתאימה
קטגוריה:וולקנולוגיה
אלווין רוברטסון

**אלווין סיראל רוברטסון** (באנגלית: **Alvin Cyrrale Robertson**; נולד ב-22 ביולי 1962 באוהיו) הוא כדורסלן עבר אמריקאי ששיחק בליגת ה-NBA בין השנים 1984 ל-1993, והוסיף עונת פרישה בעונת .

כשחקן צעיר שהתפרסם במיוחד בזכות משחק ההגנה שלו, נבחר רוברטסון, 1.88 מטר גובהו, בוגר אוניברסיטת ארקנסו, במקום השביעי בדראפט ה-NBA של שנת 1984 על ידי סן אנטוניו ספרס. לאחר חמש עונות במדי הספרס המשיך את הקריירה שלו במדי דטרויט פיסטונס, מילווקי באקס וטורונטו ראפטורס. כמו כן זכה במדליית הזהב עם נבחרת ארצות הברית באולימפיאדת לוס אנג'לס (1984).

ב-1986 קיבל רוברטסון את פרס השחקן המשתפר של העונה ב-NBA. בשנה זו הופיע לראשונה במשחק האולסטאר, הראשונה מבין הופעותיו במשחק זה (השלוש האחרות היו בשנים 1987, 1988 ו-1991). הוא אף זכה בתואר שחקן ההגנה המצטיין של הליגה ב-1986 והוביל את הליגה בחטיפות בשנים 1986, 1987 ו-1991. רוברטסון עודנו מחזיק בשיא החטיפות בממוצע למשחק של ה-NBA, הישג אותו העמיד על 2.71 חטיפות למשחק ב-779 משחקים ששיחק בקריירת ה-NBA שלו. במשך שתי עונות אף הוביל רוברטסון את הליגה כולה בחטיפות, כשבשנת 1985–1986 הוא העמיד ממוצע של 3.67 חטיפות למשחק, הישג שהיה משמעותי בבחירתו למשחק האולסטאר של אותה השנה ולתואר שחקן ההגנה של השנה. על אף העובדה ששיחק בסן אנטוניו רק חמש שנים, הוא מדורג במקום השני בסך החטיפות הכולל של הקבוצה, עם 1,129 חטיפות. בנוסף, רוברטסון חטף לפחות כדור אחד למשחק במשך 105 משחקים רצופים, שיא שהתקיים במשך 22 שנים עד שנשבר על ידי כריס פול בדצמבר 2008.

בהיותו שחקן רב גוני במיוחד, רוברטסון הוא אחד מארבעה שחקנים בלבד ב-NBA שהשיגו את הנתון המיוחד של קוואדרפל דאבל, הישג דו ספרתי בארבע קטגוריות של המשחק. רוברטסון עשה זאת עם 20 נקודות, 11 ריבאונדים, 10 אסיסטים ו-10 חטיפות ב-18 בפברואר 1986 במשחק מול פיניקס סאנס.

רוברטסון היה זה שקלע את הנקודות הראשונות לזכות טורונטו ראפטורס.

## קישורים חיצוניים

קטגוריה:אמריקאים ילידי אוהיו
קטגוריה:כדורסלני אוניברסיטת ארקנסו
קטגוריה:כדורסלני סן אנטוניו ספרס
קטגוריה:כדורסלני מילווקי באקס
קטגוריה:כדורסלני דטרויט פיסטונס
קטגוריה:כדורסלני טורונטו ראפטורס
קטגוריה:כדורסלני נבחרת ארצות הברית
קטגוריה:כדורסלנים אמריקאים
קטגוריה:משתתפי משחק האולסטאר של ה-NBA
קטגוריה:זוכי פרס שחקן ההגנה של העונה ב-NBA
קטגוריה:כדורסלנים אפרו-אמריקאים
קטגוריה:כדורסלני פלורידה ביץ' דוגס
קטגוריה:אלופים אולימפיים אמריקאים: כדורסל
קטגוריה:בחירות דראפט של סן אנטוניו ספרס
קטגוריה:כדורסלנים באולימפיאדת לוס אנג'לס (1984)
קטגוריה:אוהיו: כדורסלנים
קטגוריה:אמריקאים שנולדו ב-1962
סמן ימני

[ממוזער|250px|מחלקת [שוטרים טירונים בתרגילי סדר חמושים (1969). הסמן הימני הוא השוטר הגבוה ביותר.]]
**סמן ימני** הוא תפקיד ייחודי בתרגילי סדר ובמסדרים.

כדי שקבוצה תסתדר בשורות ובשלשות, קובעים שאחד מחברי הקבוצה יהיה הסמן הימני ויתר חברי הקבוצה יסתדרו לשמאלו, בשורה ומאחוריו, בשלישייה. אם לא קובעים מראש מי הוא הסמן הימני, מקובל שזה תפקידו של הגבוה מבין חברי הקבוצה.

בשעת צעידה מתאימים חברי הקבוצה את צעדיהם על פי צעדיו של הסמן הימני. השימוש בסמן ימני מקובל יותר, כשהקבוצה מסודרת בשלשות.

המושג הורחב בשפת הדיבור והתקשורת גם לגבי מי שקובע את הקצה הימני של המפה הפוליטית הכללית או המגזרית. בתחום זה יש שימוש גם במושג ראי - סמן שמאלי, בעל אותו תפקיד בקצה השמאלי של המפה הפוליטית.

קטגוריה:מצעדים ומסדרים
קטגוריה:פוליטיקה
קטגוריה:תפקידים טקסיים
החופש הגדול וצרות אחרות

**החופש הגדול וצרות אחרות** הוא ספר מאת דני רווה המתאר את חוויות החופש הגדול של איתן וחברו הטוב דניאל. הספר כתוב בצורה הומוריסטית. 

ספר זה הוא אחד משלושת ספרי ההמשך שכתב רווה, ושלושת הספרים הנוספים הם: "הקוסם הגידם" ו"הטיפש האחרון". 

הספר יצא לאור בשנת 2001 בישראל בהוצאת ידיעות ספרים וספרי חמד.

## עלילה
החופש הגדול ידוע כאויבו הגדול של אביו של איתן. השנה מחליט אביו להפסיק את המסורת השנתית בה הופך החופש הגדול לסיוט. הוא מעניק לאיתן יומן ודורש ממנו לכתוב כל שטות שעולה בראשו בנימוק שזה יגרום לו לא לעשות אותה. איתן מספר על הקושי הרב שבמשימה, מכיוון שהצרות בעצם רודפות זו את זו, שעה שכבר מהיום הראשון לחופש מגיע חברו השובב, דניאל לבקר אותו, והם עושים שטויות, בפנים ובחוץ: באנג'י על עץ התות בחצר של איתן, שנגמר בריסוק מצער של כל הביצים שעל הטנדר של אביו של איתן, הם הולכים, כמו כל נער מתבגר, לחפש עבודה לחופש אך גם כאן הצרות מגיעות, בגלל רעיונות מצחיקים של דניאל: קיבוץ נדבות, וכן עבודה אצל "כהן הרשע" בעל המכולת השכונתית הידוע לשמצה בשל חמיצות הפנים שלו וההפרזה במחירים וגורמים לפיטוריו של כהן בשל העובדה שהם אכלו גלידה ושמו אותה במקרר הבשר כשהגיע משגיח הכשרות. בגלל שנסגר הסופר וכולם צריכים ללכת העירה כדי לקנות דברים אביו של איתן שולח אותו לדוד אלכס שגר בתל אביב. גם לנסיעה זו מצטרף דניאל, והדוד אלכס מתגלה בתור אדם משעשע ביותר, בעל רעיונות מוזרים: מגבים לאופנים ומבצעים לפינוי צואה מהרחובות על ידי תושבי תל אביב.

בסוף החופש איתן מאושר לגלות שיש שביתת מורים, אך אבא שלו ממש לא.

## קישורים חיצוניים
*  

קטגוריה:ספרי ילדים ונוער בעברית
קטגוריה:ספרי הוצאת משכל
הנס רוזבאוד

**הנס רוזבאוד** (בגרמנית: **Hans Rosbaud**; 22 ביולי 1895, גראץ, אוסטריה - 29 בדצמבר 1962, לוגאנו, שווייץ) היה מנצח אוסטרי, שעסק בעיקר במוזיקה של המאה ה-20. בנעוריו למד מוזיקה בקונסרבטוריון בפרנקפורט, בהדרכת ברנהרד זקלס בהלחנה ואלפרד הוהן בפסנתר.

## ביוגרפיה

משרתו המקצועית הראשונה של רוזבאוד הייתה במיינץ, החל ב-1921, כמנהל מוזיקלי בבית הספר העירוני החדש למוזיקה. המשרה כללה ניצוח על הקונצרטים הסימפוניים מטעם העירייה. רוזבאוד היה למנצח הראשי הראשון של תזמורת הרדיו של פרנקפורט ב-1928.בשנות ה-20' וה-30' ניצח על ביצועי בכורה של יצירות מאת ארנולד שנברג ובלה בארטוק. בתקופה הנאצית הוגבלה חירותו להציג מוזיקה חדשה. ב-1937 היה למנהל המוזיקלי הכללי של העיר מינסטר. ב-1941 התמנה רוזבאוד לאותו תפקיד בשטרסבורג.

ב-1945 מינו שלטונות הכיבוש של ארצות הברית את רוזבאוד למנהל מוזיקלי של הפילהרמונית של מינכן. בשנת 1948 פג תוקף המינוי של רוזבאוד בתזמורת מינכן, משום שרשויות העיר העדיפו להחזיר את הרפרטואר למגמה שמרנית יותר.

באותה שנה התמנה רוזבאוד למנצח הראשי הראשון של תזמורת הרדיו של דרום-מערב גרמניה בבאדן-באדן, שם נשאר עד סוף חייו. ב-1954 ניצח על הצגת הבכורה של האופרה "משה ואהרון" מאת שנברג, בהתראה של 8 ימים. ההצגה הונצחה על תקליט מסחרי של חברת פיליפס משנת 1957.
רוזבאוד לקח בקביעות את התזמורת לפסטיבלים של מוזיקה עכשווית, כגון פסטיבל דונאושינגן.

## קישורים חיצוניים


* Washington State University page on the Hans Rosbaud papers


## הערות שוליים

קטגוריה:מוזיקה של המאה ה-20
קטגוריה:מנצחים אוסטרים
קטגוריה:אוסטרים שנולדו ב-1895
קטגוריה:אוסטרים שנפטרו ב-1962
סן סלוודור דה לה פונטה

[שמאל|ממוזער|250px|תצפית מכיוון [אל מורו לסן סלוודור דה לה פונטה]]
**סן סלוודור דה לה פונטה** (בספרדית: **San Salvador de la Punta**) הוא מבצר בפתחו המערבי של מפרץ הוואנה.
## היסטוריה
בנייתו של המבצר החלה ב-1590, זמן קצר לאחר שהחלה בנייתו של מבצר אל מורו מעברו השני של המפרץ. עוד קודם לכן, ב-1577, הסתיימה בנייתו של קאסטיו דה לה ריאל פוארסה, לא הרחק ממנו, אך לאחר שהספרדים נוכחו כי מיקומו המרוחק מפתח המפרץ לא תאפשר הגנה יעילה על העיר, הוחלט גם על הקמתם של שני מבצרים אלה. בניית המבצר התנהלה בעצלתיים, וב-1595 נוצר עיכוב משמעותי בלוח הזמנים, לאחר שסופת הוריקן הרסה חלקים שכבר נבנו. ב-1602 החליט מתכנן המבצר, עקב העיכובים, לצמצם את היקפו, ולהותיר בו מגדל מרכזי אחד, בו הוצבו כעשרה תותחים. בסופו של דבר, הסתיימה הבנייה ב-1610. ב-1630 נמתחה שרשרת עשויה נחושת בין סן סלוודור לבין אל מורו, שאפשרה את חסימת המפרץ מפני אניות בשעות הלילה ובעת התקפה. 

במהלך הפלישה הבריטית לקובה ב-1762, נהרסו חלקים רבים במבצר. לאחר שובם של הספרדים לאי, ב-1763, הם החלו בשיפוץ המבצר ובהרחבת ביצוריו. בין היתר, נוספו ארבע רחבות, שעל כל אחת מהן הוצב תותח.

ב-1997 שיפצה ממשלת קובה את המבצר, והוקם סביבו פארק, ובו אנדרטה לזכרו של מקסימו גומס, מראשי המאבק הקובני לעצמאות.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:הוואנה: מבנים
קטגוריה:קובה: מבצרים
ישיבת תפארת צבי

**ישיבת תפארת צבי** היא ישיבה בירושלים. היא נוסדה בשנות ה-20 של המאה ה-20 כישיבה הקטנה הראשונה של היישוב החדש בירושלים. הישיבה הייתה הראשונה בירושלים שפעלה במתכונת ישיבות ליטא והשתייכה לאסכולת סלובודקה. היא נסגרה בשנת ה'תשמ"א.

לאחר מספר שנים, בסוף שנות ה-80 של המאה ה-20 נפתחה ישיבה חדשה תחת אותו השם. היא פועלת במתכונת של ישיבה גבוהה חרדית המיועדת בעיקר לבוגרי ישיבות תיכוניות מהזרם הדתי לאומי ומהזרם החרדי.

## היסטוריה
הישיבה הוקמה בשנת תרפ"ח, ונקראת על שם הרב נתן צבי פינקל "הסבא מסלבודקה". מסוף שנות ה-30 החלה לשמש כישיבה קטנה שתכליתה להכין בחורים צעירים לישיבת חברון בירושלים. ראש הישיבה הראשון היה הרב ראובן טרופ (בנו של הרב נפתלי טרופ, שלאחר מכן התמנה לראש ישיבת היישוב החדש בתל אביב). בהמשך התמנו לראשי ישיבה הרב שלמה צימבליסט (בנו של הרב יהושע צימבליסט), הרב מיכל דוד שלפוברסקי והרב יחזקאל פרצוביץ (חותנו של ראש הישיבה הרב אפרים צוקרברג). בסוף שנת תשמ"א נסגרה הישיבה.

מבוגרי הישיבה:
* הרב אברהם אלקנה כהנא שפירא, ראש ישיבת מרכז הרב והרב הראשי לישראל
* הרב אשר אליעזר כהנא שפירא, דיין בית הדין הגדול לערעורים
* הרב חיים קמיל, ראש ישיבת אופקים
* הרב ישעיהו גולדשמידט אב"ד תל אביב
* הרב צבי רוטברג, ראש ישיבת בית מאיר
* הרב שמואל יעקב בורנשטיין, ראש ישיבת קריית מלך בבני ברק
* הרב משה מרדכי פרבשטין, ראש ישיבת חברון
* הרב שלמה כץ, ראש ישיבת חברון
* הרב דוד כהן, ראש ישיבת חברון וחבר מועצת גדולי התורה של דגל התורה
* הרב אליהו ברוך פינקל, מראשי ישיבת מיר
* הרב רפאל שמואלביץ, מראשי ישיבת מיר
* הרב ברוך רקובסקי, ראש ישיבת זיכרון אליעזר ונשיא מוסדות בלומנטל.
* הרב אליהו טופיק, ראש ישיבת באר יהודה ונשיא מכון להוצאת ספרים 'תורת אמת'

## ישיבת תפארת צבי החדשה

בשנת תשמ"ט נפתחה ישיבה חדשה תחת השם "תפארת צבי" בשכונת סנהדריה המורחבת בירושלים על ידי הרב אפרים צוקרברג (שהיה אחד הר"מים בישיבת תפארת צבי הראשונה), בוגר ישיבת בני עקיבא כפר הרא"ה, ישיבת סלבודקה וישיבת מיר בירושלים. הרב צוקרברג כיהן כראש הישיבה עד לפטירתו בשנת ה'תשע"ו. בגלגולה החדש מיועדת הישיבה לבוגרי ישיבות תיכוניות.

תלמידי השנה הראשונה לומדים בחברותות עם אברכים, חלקם בוגרי הישיבה שהפכו לאברכים מישיבת מיר.

ראש הישיבה הוא הרב אברהם קרמר שליט"א.
הרב אשר אריאלי, ממגידי השיעורים המרכזיים בישיבת מיר, מוסר בישיבה שיעורי עיון בגמרא פעמיים בשבוע (שלישי ושישי). הר"מים הם הרב רפאל רוט, הרב אסף רחבי, הרב יאיר גרינבוים והרב יואל צבי גליק - ר"מ בסדר שני. כולם חתנים ותלמידים של הרב צוקרברג.
המשגיח בישיבה הרב גדי סלומון שליט"א.
בעבר העבירו שיעורים בישיבה הרב מרדכי נויגרשל והרב אביגדר נבנצל.

עד שנת תשס"ט שכנה הישיבה בשכונת סנהדריה המורחבת. כיום היא שוכנת בפאתי שכונת בית ישראל ולומדים בה כ-60 בחורים.

בוגר הישיבה החדשה שהתפרסם:
* ידידיה מאיר, עיתונאי

## קישורים חיצוניים

* שמחה עלברג, "הפרדס-ספר היובל", 1951, מאמר- "ישיבות ארצישראליות" עמ' 442–443. באתר HebrewBooks
* דף הישיבה במדריך העולמי למוסדות תורה וחסד
* 
* 
* 

## הערות שוליים

*
קטגוריה:ירושלים: ישיבות
קטגוריה:ישיבות גבוהות בישראל
קטגוריה:ישיבות בארץ ישראל בתקופת המנדט הבריטי
ישיבת תפארת צבי
קטגוריה:ישיבות ליטאיות
קטגוריה:ישיבות קטנות ליטאיות שנסגרו
חתך מנייר

**חתך מנייר** הוא פציעה הנגרמת משוליו של דף נייר או פריט דק וחד אחר, כגון נייר כסף או דשא.

פציעה מסוג זה נגרמת בדרך כלל כתוצאה ממגע עם דף נייר המהודק בחוזקה, לעיתים כחלק מערימת דפים. לחץ המשקל שמופעל על הדף הופך אותו ליציב יותר, ועל כן אין הוא מתקפל במגע ישיר עם העור.

חתך מנייר גורם לכאב חד ממה שניתן היה לצפות. הדבר נובע ממספר גורמים. ראשית, החתך מגרה נוסיצפטורים רבים על פני שטח עור קטן יחסית, ומאחר שהוא אינו עמוק, הוא אינו גורם לדימום, והנוסיצפטורים נותרים חשופים. שנית, כימיקלים שונים המצויים בנייר, כגון חומרי הלבנה למיניהם, מגרים אף הם את הנוסיצפטורים. שלישית, מטבעה של הפציעה, היא בדרך כלל נגרמת באצבעות, שבהן ריכוז גבוה יחסית של קולטנים תחושתיים.

## קישורים חיצוניים

* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פציעות
קטגוריה:נייר
קטגוריה:חיתוך
מונטי נורמן

**מונטי נורמן** (באנגלית: **Monty Norman**; 4 באפריל 1928 – 11 ביולי 2022) היה זמר ומלחין מוזיקה לסרטים יהודי בריטי. נודע במיוחד כמלחין נעימות סרטי ג'יימס בונד.

## קורות חיים
נולד ב"איסט אנד" של לונדון בליל הסדר השני (בגולה) של פסח ה'תרפ"ח (1928), למשפחה יהודית. כילד, פונה מלונדון בעת הבליץ, אך שב לעיר בהמשך המלחמה. שירת שירות לאומי בחיל האוויר המלכותי, שם החל לגלות עניין בקריירת שירה.

בשנות ה-50 וה-60 הופיע בלהקות שונות והחל גם להלחין שירים. בין היתר קיבל קרדיט על הלחנת נעימת סרטי ג'יימס בונד, על אף שרבים מייחסים בטעות את חיבורה למלחין ג'ון בארי. בארי נשכר על ידי מפיקי הסרט כדי לעבד ולתזמר מחדש כמה מן הקטעים בפסקול של "ד"ר נו", לאחר שלא היו מרוצים מעבודתו של נורמן. כאשר העיתון לוס אנג'לס טיימס פרסם במאמר כי בארי הוא המחבר, תבע נורמן את העיתון על סך 30,000 ליש"ט וזכה.

נפטר ב-11 ביולי 2022.

## קישורים חיצוניים

קטגוריה:מלחינים יהודים בריטים
קטגוריה:בריטים שנולדו ב-1928
קטגוריה:בריטים שנפטרו ב-2022
מלאך שחור

**מלאך שחור** (באנגלית: **Dark Angel**; בתרגום חופשי: מלאך אפל) היא סדרת טלוויזיה מדע בדיונית אמריקנית-קנדית מזרם הסייברפאנק שנוצרה על ידי ג'יימס קמרון וצ'ארלס אגלי. הסדרה עוקבת אחר קורותיה של מקס גווברה (X5-452), חיילת על משופרת גנטית, אותה גילמו ג'סיקה אלבה כמבוגרת וז'נבה לוקה כילדה.

לאחר שתי עונות בוטלה הסדרה בפתאומיות עקב בעיות תקציב ורייטינג, ועקב כך העלילה נקטעה בשיאה. טרילוגיית ספרים שנכתבה על ידי מקס אלן קולינס השלימה את הסדרה והרחיבה אותה. הסדרה שודרה ברשת FOX. למרות ביטולה הפתאומי של הסדרה, היא זכתה עדיין לאהדה רבה בקרב מעריצים, מה שהוביל לשידורה בשידורים חוזרים ברחבי העולם. בישראל הסדרה שודרה בסטאר וורלד ואחר כך בערוץ AXN.

## שחקנים
* ג'סיקה אלבה - מקס גווברה (X5-452)
* מייקל וות'רלי - לוגן קייל
* ג'ון סאבאג' - ליידקר
* ג'ניפר בלנק - קנדרה
* ולרי ריי מילר - סינדי המקורית
* ריצ'רד גאן - סקצ'י
* אלימי בלארד - הרבל
* ג'יי סי מקנזי - נורמל
* ויליאם גרגורי לי - זק (X5-599)
* ג'נסן אקלס - אלק (X5-494)
* קווין דורנד - ג'ושוע

## סקירת הסדרה

## תקציר עלילה
חבורת ילדים נמלטת מפרויקט הנדסה גנטית של הצבא, שהיה אמור להפוך אותם לחיילי-על. עשר שנים אחר כך, אחת הניצולים מאותה חבורה - מקס (ג'סיקה אלבה) - עובדת בשירות שליחויות בסיאטל העתידנית - עיר המנסה להשתקם מנזק של פעימה אלקטרומגנטית ששיתקה אותה והפכה אותה לעיר העולם השלישי. מקס מסתובבת ברחובות הזועמים על אופנוע ומנסה לאתר את יתר הניצולים מהפרויקט, בעוד ראש הפרויקט ליידקר (ג'ון סאבאג') מנסה לצוד אותה. בסוף העונה מקס משמידה את חדר המדע והניסוים של מנטיקור אך נפצעת ונתפסת על ידי מנטיקור.

בתחילת העונה השנייה מקס מצליחה לברוח בעזרת ג׳ושוע ומשחררת את כל החיילים מנטיקור, ביניהם הרבה בעלי לקויות ומראה מכוער ומפחיד הנקראים מוטציות, הממשלה ממנה סוכן מיוחד בשם וויט שיתפוס ויהרוג את כולם כדי שלא יתגלה לעולם על מטיקור, במהלך העונה מקס מצילה מוטציות שוויט מנסה לצוד מקס נעזרת בלוגן בסינדי בג׳ושוע ובאלק שותפה לחדר במנטיקור.

## פרסים
השחקנית ג'סיקה אלבה זכתה על תפקידה בסדרה בפרס סאטורן לשנת 2000 בקטגוריית השחקנית בסדרת טלוויזיה הטובה ביותר. כמו כן, היא זכתה בחמישה פרסים בשנת 2001: פרס בחירת הקהל לתפקיד בסדרה דרמטית, פרס מגזין TV Guide עבור פריצת הדרך הטובה ביותר לשחקנית בסדרת טלוויזיה, פרס בחירת הנוער לשחקנית ראשית, פרס ליאו בקטגוריות הצילום האומנותי ואפקטים מיוחדים הטובים ביותר לסדרת טלוויזיה.

## קישורים חיצוניים

* 

* אתר רשמי למשחק המחשב על הסדרה

קטגוריה:סדרות מדע בדיוני אמריקאיות
קטגוריה:נכות באמנות
קטגוריה:סדרות פוסט-אפוקליפטיות
קטגוריה:תוכניות טלוויזיה שמתרחשות בסיאטל
קטגוריה:סדרות טלוויזיה אמריקאיות שעלו לשידור בשנת 2000